Alankomaiden kuningaskunnan aloite neuvoston päätöksen tekemiseksi joukkotuhonnasta, rikoksista ihmisyyttä vastaan ja sotarikoksista vastuussa olevia henkilöitä koskevan eurooppalaisen yhteyspisteiden verkoston perustamisesta



Virallinen lehti nro C 295 , 20/10/2001 s. 0007 - 0008



Alankomaiden kuningaskunnan aloite neuvoston päätöksen tekemiseksi joukkotuhonnasta, rikoksista ihmisyyttä vastaan ja sotarikoksista vastuussa olevia henkilöitä koskevan eurooppalaisen yhteyspisteiden verkoston perustamisesta (2001/C 295/05) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen VI osaston 31 artiklan ja 34 artiklan 2 kohdan c alakohdan, ottaa huomioon Alankomaiden kuningaskunnan aloitteen, ottaa huomioon Euroopan parlamentin lausunnon(1), sekä katsoo seuraavaa: (1) Entisen Jugoslavian ja Ruandan kansainväliset rikostuomioistuimet ovat vuodesta 1995 tutkineet, asettaneet syytteeseen ja tuominneet teoista, jotka koskevat sotalakien ja -käytäntöjen rikkomista, joukkotuhontaa sekä rikoksia ihmisyyttä vastaan. (2) Kansainvälisen rikostuomioistuimen Roomassa 17 päivänä heinäkuuta 1998 hyväksytyssä perussäännössä määrätään, että koko kansainvälistä yhteisöä huolestuttavat vakavat rikokset, erityisesti joukkotuhonta, rikokset ihmisyyttä vastaan ja sotarikokset eivät saa jäädä rankaisematta, ja että asianmukainen syytteeseenpano on varmistettava toteuttamalla toimia kansallisella tasolla ja vahvistamalla kansainvälistä yhteistyötä. (3) Rooman perussäännössä muistutetaan, että jokaisella valtiolla on velvollisuus käyttää lainkäyttövaltaansa rikosasioissa henkilöihin, jotka ovat vastuussa tällaisista kansainvälisistä rikoksista. (4) Rooman perussäännössä korostetaan, että perussäännön nojalla perustettu kansainvälinen rikostuomioistuin täydentää kansallista rikosoikeudellista toimivaltaa. (5) Kaikki Euroopan unionin jäsenvaltiot ovat allekirjoittaneet tai ratifioineet Rooman perussäännön. (6) Jäsenvaltiot joutuvat tekemisiin henkilöiden kanssa, jotka ovat olleet osallisina näissä rikoksissa ja etsivät pakopaikkaa Euroopan unionin rajojen sisäpuolelta. (7) Kyseisten rikosten tehokkaan tutkinnan ja syytteeseenpanon onnistuminen kansallisella tasolla riippuu suuressa määrin tällaisten rikosten torjunnasta vastaavien eri viranomaisten välisestä tiiviistä yhteistyöstä. (8) On tarpeen, että Rooman perussäännön osapuolina olevien valtioiden, Euroopan unionin jäsenvaltiot mukaan lukien, asianomaiset viranomaiset toimivat tältä osin tiiviissä yhteistyössä. (9) Tiivistä yhteistyötä edistetään sillä, että jäsenvaltiot tekevät mahdolliseksi suoran yhteydenpidon keskitettyjen, erikoistuneiden yhteyspisteiden välillä. (10) Näiden yhteyspisteiden välisen tiiviin yhteistyön kautta voi syntyä kokonaisempi käsitys näihin rikoksiin osallistuneista henkilöistä sekä siitä, missä jäsenvaltiossa he joutuvat tutkittaviksi. (11) Tämä päätös ei vaikuta oikeusviranomaisten välistä keskinäistä oikeusapua rikosasioissa koskeviin yleissopimuksiin, sopimuksiin tai järjestelyihin, ON PÄÄTTÄNYT SEURAAVAA: 1 artikla Yhteyspisteiden nimeäminen ja niistä ilmoittaminen 1. Kunkin jäsenvaltion on nimettävä yhteyspiste joukkotuhontaa, rikoksia ihmisyyttä vastaan ja sotarikoksia koskevaa tutkintaa varten. 2. Kunkin jäsenvaltion on ilmoitettava kirjallisesti neuvoston pääsihteeristölle tämän päätöksen merkityksen mukainen yhteyspisteensä. Pääsihteeristö huolehtii ilmoituksen välittämisestä jäsenvaltioille. 2 artikla Tietojen kerääminen ja vaihtaminen 1. Kunkin yhteyspisteen ensisijaisena tehtävänä on kyseisiä rikoksia koskevien tietojen kerääminen ja hallinnointi rikostutkintaa varten. 2. Jäsenvaltioiden on varmistettava, että yhteyspisteet vaihtavat kansallisen toimivaltansa mukaisesti oma-aloitteisesti tai pyynnöstä kaikkia käytettävissä olevia tietoja, joilla voi olla merkitystä tällaisten rikosten tutkinnassa. 3 artikla Selvityspyynnöt 1. Tämän päätöksen mukaisesti esitettyyn pyyntöön on liitettävä lyhyt selostus asiaan liittyvistä seikoista, jotka ovat pyynnön esittävän yhteyspisteen tiedossa. Sen on pyynnössä ilmoitettava, mihin pyydettyjä tietoja käytetään. 2. Kun pyyntö tehdään tämän päätöksen mukaisesti, pyynnön vastaanottaneen yhteyspisteen on toimitettava kaikki asiaankuuluvat tiedot, ilman että jäsenvaltioiden välillä sovellettavien yleissopimusten tai sopimusten mukainen virallinen kirjallinen pyyntö on tarpeen. 3. Yhteyspisteellä ei ole velvollisuutta antaa tietoja, jotka voivat häiritä pyynnön vastaanottaneessa jäsenvaltiossa tai kansainvälisessä rikostuomioistuimessa suoritettavana olevaa rikostutkintaa, tai joka rikostuomioistuimeen liittyen oikeuttaisi vetoamaan rikostuomioistuimen perussäännön 72 artiklaan. Kieltäytyminen on perusteltava asianmukaisesti. 4 artikla Tietojen käyttö 1. Tämän päätöksen säännösten mukaisesti saatuja tietoja tai asiakirjoja on määrä käyttää 2 artiklan 2 kohdassa säädettyihin tarkoituksiin. 2. Tämän päätöksen mukaisesti tietoja tai asiakirjoja toimittaessaan lähettävä yhteyspiste voi asettaa rajoituksia ja ehtoja tietojen käytölle muihin kuin 1 kohdassa tarkoitettuihin tarkoituksiin. Vastaanottavan yhteyspisteen on noudatettava näitä rajoituksia ja ehtoja. 3. Jos jäsenvaltio haluaa käyttää tutkintaa varten toimitettuja tietoja tai asiakirjoja 2 artiklan 2 kohdan mukaisiin tarkoituksiin, lähettävä jäsenvaltio ei voi evätä suostumustaan tällaiseen käyttöön, paitsi jos se voi tehdä niin kansallisessa lainsäädännössään olevien rajoitusten tai 3 artiklan 3 kohdassa tarkoitettujen edellytysten nojalla. Suostumuksen epääminen on perusteltava asianmukaisesti. 4. Yksilöiden suojelusta henkilötietojen automaattisessa tietojenkäsittelyssä 28 päivänä tammikuuta 1981 tehdyn Euroopan neuvoston yleissopimuksen mukaisesti ja ottaen huomioon henkilötietojen käytön sääntelemisestä poliisialalla 17 päivänä syyskuuta 1987 annetun Euroopan neuvoston ministerikomitean suosituksen N:o R(87) 15, toimitettujen tietojen suojaamiseen on sovellettava vähintään vastaavia salassapitovelvollisuutta ja henkilötietojen suojaa koskevia sääntöjä kuin ne kansallisen lainsäädännön säännöt, joita sovelletaan pyynnön esittäneeseen yhteyspisteeseen. 5 artikla Tietojen välittäminen ilman pyyntöä 1. Yhteyspisteet voivat sovellettavan kansallisen lainsäädäntönsä puitteissa ja ilman erityistä pyyntöä vaihtaa asiaa koskevia tietoja. 2. Edellä 4 artiklaa sovelletaan tämän artiklan nojalla toimitettuihin tietoihin. 6 artikla Täytäntöönpan Jäsenvaltioiden on huolehdittava siitä, että ne kykenevät tämän päätöksen säännösten mukaiseen täysimääräiseen yhteistyöhön viimeistään vuoden kuluttua tämän päätöksen voimaantulosta. 7 artikla Tutkintaa ja syytteeseenpanoa koskeva kansallinen vastuu Joukkotuhontaa, rikoksia ihmisyyttä vastaan ja sotarikoksia koskevien tietojen vaihdosta sekä näiden rikosten tutkinnasta ja syytteeseenpanosta vastaavat edelleen kansalliset viranomaiset. 8 artikla Voimaantulo Tätä päätöstä noudatetaan päivästä, jona se tehdään. Tehty ... Neuvoston puolesta Puheenjohtaja ... (1) EYVL C ...